Orde do DOG nº 158 do 2016/8/23 - Xunta de Galicia\nDOG Núm. 158 Martes, 23 de agosto de 2016 Páx. 37391\nMediante o Decreto 289/1997, do 9 de outubro, esta comunidade autónoma asumiu as funcións e os servizos transferidos pola Administración do Estado relativos á xestión realizada polo Instituto Nacional de Emprego no ámbito do traballo, o emprego e a formación e, a través do Decreto 129/2015, do 8 de outubro, polo que se fixa a estrutura orgánica das consellerías da Xunta de Galicia, e o Decreto 175/2015, do 3 de decembro, polo que se establece a súa estrutura orgánica, a Consellería de Economía, Emprego e Industria asume o exercicio das competencias e funcións, entre outras materias, no relativo ás políticas activas de emprego.\nCon base no exposto, correspóndelle a xestión das subvencións e axudas públicas das políticas activas de emprego, entre as cales están as medidas dirixidas, por unha banda, a fomentar a creación de emprego de calidade e, por outra, a incrementar a empregabilidade das persoas desempregadas, mellorando as condicións do mercado de traballo, prestando especial atención aos colectivos con especiais dificultades de inserción, no marco da Estratexia europea para o emprego, o Programa nacional de reformas, a Estratexia española de activación para o emprego (2014-2016) e do respectivo Plan anual de política de emprego (PAPE), e no eido da colaboración institucional e o diálogo social aberto polo Goberno galego cos axentes económicos e sociais de Galicia.\nCon todo, tamén é preciso deseñar e aplicar políticas activas orientadas a favorecer o desenvolvemento das zonas deprimidas e ten especial relevancia o apoio ao emprego local. Ademais, a propia Unión Europea, aconsella centrar os esforzos na dinamización das economías locais a través de plans e programas que favorezan a permanencia da poboación no seu propio contorno.\nEsta situación demanda o esforzo conxunto e coordinado das distintas administracións públicas que, xunto cos recursos procedentes da Unión Europea, permitan acometer programas que estimulen, de xeito inmediato, a xeración de emprego. Efectivamente, a aplicación das políticas activas de emprego segue as directrices europeas de emprego elaboradas pola Comisión Europea co fin de lograr unha estratexia de acción común. Estas directrices fan especial fincapé na importancia da creación de postos de traballo a nivel local desde a perspectiva de que existen novos filóns de emprego susceptibles de xerar novos postos de traballo, e é no ámbito local onde se atopan as maiores posibilidades de detección e aproveitamento en beneficio do emprego.\nA constitución dun ámbito local propicio á creación de emprego require o desenvolvemento dun conxunto de funcións esenciais como son a animación, o estímulo e a innovación. Para que estas funcións se poñan en práctica, é fundamental a presenza de axentes de emprego e desenvolvemento local coa formación e experiencia adecuadas que lles permita utilizar unha metodoloxía común e que poidan desempeñar diversas tarefas como promotores de actividade, prospectores de mercado e asesores puntuais de proxectos de empresa.\nDesde esta perspectiva faise necesario potenciar o papel das entidades locais como motores da creación de emprego e apoiar decididamente a constitución de pequenas e medianas empresas, dado que a súa existencia favorece un tecido empresarial máis estable, a diversificación de actividades e, sobre todo, un crecemento económico sostido.\nA Axenda 20 para o emprego contén, entre as medidas en materia de emprego de calidade, as relacionadas coa orientación a servizos na atención ás persoas demandantes e empresas, entre outras, afondar na formación continua do persoal técnico da Rede de técnicos de emprego de Galicia, desenvolvendo un currículo específico e especializado en relación cos servizos que se prestan.\nTendo en conta o exposto, nesta convocatoria recóllense aquelas liñas de axuda que teñen por obxecto a dinamización do emprego no ámbito de toda a Comunidade Autónoma de Galicia a través da contratación de axentes de emprego e desenvolvemento local (AEDL) por parte das entidades locais.\nEstes técnicos que, xunto cos axentes de emprego, configuran a Rede de técnicos de emprego de Galicia, teñen como funcións principais as de colaborar na implantación das políticas activas de emprego relacionadas coa creación de actividade empresarial, as de animación, estímulo e innovación, actuando como promotores de actividade, asesores puntuais de proxectos de empresa e prospectores de mercado e contribuíndo á dinamización e xeración de novas actividades no ámbito local e rural.\nO desenvolvemento destas tarefas contribúe a constituír un ámbito local propicio á creación de emprego e a potenciar a xeración de iniciativas empresariais e novas actividades xeradoras de emprego que repercuten na creación de novos postos de traballo e de alternativas de ocupación laboral.\nNeste contexto, a implementación da Rede de técnicos de emprego de Galicia, como infraestrutura especializada na promoción do emprego, adquire precisamente o seu maior potencial grazas á súa distribución por todo o territorio da Comunidade Autónoma. Porén, esta vantaxe estratéxica precisa de canles de comunicación adecuadas que confiran fluidez ao intercambio de experiencias e de información interna para converter en sinerxías colectivas o traballo individual realizado por cada técnico.\nNesta tarefa púxose en marcha unha aplicación informática denominada XATEmprego que, ademais de homoxeneizar o contido das memorias de toda a rede de técnicos, aumente a eficacia do traballo desenvolvido e posibilite o traballo en rede, facilitando, en definitiva, a xestión, coordinación, apoio e avaliación da rede.\nPara o exercicio de 2016 mantense a exixencia do uso e a aplicación de medios telemáticos para tramitar e presentar a solicitude, exclusivamente, a través da sede electrónica da Xunta de Galicia, creada polo Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes, como canle principal de relación do cidadán coa Administración e co obxectivo de avanzar na mellora da calidade e da eficacia dos servizos ofrecidos. Esta exixencia comporta a necesaria obtención por parte dos representantes legais das entidades, cando non dispoñan deles, do DNI electrónico ou certificado electrónico de persoa física da FNMT.\nPor outra parte, esta orde continúa coa senda iniciada na regulación dos programas de cooperación con entidades locais e no programa de orientación laboral xa para o exercicio de 2012, onde se primaban aqueles concellos que coordinaran as súas solicitudes e compartan ou mancomunen obras ou servizos. Así, a regulación da presente convocatoria prima aqueles concellos que teñan unha media de paro rexistrado no ano 2015 inferior a 500 persoas no seu ámbito territorial que se agrupen para a contratación de axentes de emprego e desenvolvemento local; neste caso, a porcentaxe de financiamento dos custos totais de contratación increméntase sensiblemente, entendéndose así cumprida a finalidade do Acordo do Consello da Xunta de Galicia do 28 de febreiro de 2013 polo que se aproban os criterios aplicables ás axudas e subvencións destinadas ás entidades locais da Comunidade Autónoma de Galicia para primar proxectos de xestión compartida e incentivar procesos de fusión municipal.\nPara este exercicio 2016 implementarase en e para Galicia un programa autonómico, que non é outra cosa que unha adaptación do programa estatal de axentes de emprego e desenvolvemento local, coherente co momento actual e cos requirimentos específicos da realidade do noso mercado laboral. Esta nova regulamentación autonómica é posible á vista do novo enfoque que deu ao deseño e á xestión das políticas activas de emprego o número 2 da disposición derradeira décimo segunda da Lei 3/2012, do 6 de xullo, de medidas urxentes para a reforma do mercado laboral, da cal resulta que as comunidades autónomas están habilitadas para o deseño e execución de novos programas e medidas de políticas activas de emprego adaptadas ás peculiaridades e ás características dos seus mercados de traballo locais que, en todo caso, deberán dirixirse ao cumprimento dos obxectivos que se establezan no Plan anual de política de emprego (PAPE) de cada ano e integrarse nos distintos ámbitos da Estratexia española de emprego 2014-2016, requisitos e condicións que se cumpren neste caso.\nEfectivamente, no actual contexto de crise e recesión económica a sociedade exixe dos poderes públicos a adopción de medidas efectivas e eficientes que coadxuven a paliar os efectos e a reducir o desemprego, sinaladamente das persoas con especiais dificultades de inserción; por esta razón, mantendo os elementos nucleares que caracterizan orixinariamente o programa de axentes de emprego e desenvolvemento local, e co obxecto de non defraudar esas expectativas, na presente regulación realízase unha adaptación deste programa estatal e introdúcense unha serie de modificacións e adaptacións tendentes, ao mesmo tempo que a reducir os custos dos proxectos, a posibilitar o mantemento da actual rede de técnicos, configurándose así un novo programa autonómico nesta materia que a Xunta de Galicia inclúe no Plan anual de política de emprego (PAPE) para 2016.\nEsta convocatoria axústase ao disposto na Lei 38/2003, do 17 de novembro, xeral de subvencións; na Lei 9/2007, do 13 de xuño, de subvencións de Galicia, e no Decreto 11/2009, do 8 de xaneiro, polo que se aproba o seu regulamento, en concreto no relativo aos principios de concorrencia, publicidade, transparencia, obxectividade, igualdade e non discriminación na concesión das axudas.\nAs subvencións contidas nesta orde financiaranse con cargo ás aplicacións orzamentarias contidas na Lei 12/2015, do 24 de decembro, de orzamentos xerais da Comunidade Autónoma de Galicia para o ano 2016.\n1. Esta orde ten por finalidade o establecemento das bases reguladoras, así como a convocatoria, en réxime de concorrencia competitiva, das axudas e subvencións para a contratación de axentes de emprego e desenvolvemento local, no ámbito da colaboración da Consellería de Economía, Emprego e Industria coas entidades locais, a través dos programas de cooperación, como instrumento para promover a configuración dunha rede especializada na implantación das políticas activas de emprego e a xeración de emprego no ámbito local.\n2. As aplicacións orzamentarias e os créditos destinados ás axudas e subvencións establecidas na presente convocatoria serán os que establece a Lei 12/2015, do 24 de decembro, de orzamentos xerais da Comunidade Autónoma de Galicia para o ano 2016, na aplicación 09.41.322A.460.1 (código de proxecto 2015 00 490) e polo importe de 2.200.000 €.\n3. Os ditos créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento do emprego, coas limitacións que estableza a Conferencia Sectorial de Asuntos Laborais.\n4. A distribución provincial de créditos para o financiamento das axudas e subvencións previstas nesta orde será directamente proporcional ao número de persoas paradas e á evolución do paro rexistrado no período 2011-2015 e inversamente proporcional á evolución da poboación no citado período, e terá en conta, en coherencia cos programas Impulsa de Lugo e Ourense, o necesario equilibrio e solidariedade con aqueles territorios máis desfavorecidos.\nArtigo 3. Definición e funcións dos axentes de emprego e desenvolvemento local\n1. Os axentes e as axentes de emprego e desenvolvemento local (en diante, AEDL) configúranse como persoal contratado das entidades locais ou entidades dependentes ou vinculadas a unha Administración local que teñen como misión principal colaborar na implantación das políticas activas de emprego relacionadas coa creación de actividade empresarial.\nEsta colaboración na implantación das políticas activas de emprego desenvolveraa a entidade contratante, para o cal as persoas contratadas como AEDL analizarán a evolución e repercusión das medidas activas de emprego na súa zona de actuación, facilitándolle información puntual a aquela, e colaborarán co resto dos integrantes da rede na procura da mellora da súa calidade, intercambiando coñecementos e experiencias, así como desenvolvendo actividades e proxectos conxuntos.\n2. As persoas contratadas como AEDL realizarán as seguintes funcións:\na) Prospección de recursos ociosos ou infrautilizados, de proxectos empresariais de promoción económica local e iniciativas innovadoras para a xeración de emprego no ámbito local, identificando novas actividades económicas e posibles emprendedores, así como prospección das necesidades de persoal das empresas co obxecto de identificar novos viveiros de emprego.\nb) Difusión e estímulo de potenciais oportunidades de creación de actividade entre as persoas desempregadas, promotores e emprendedores, así como institucións colaboradoras, levando a cabo accións de sensibilización cara á promoción dunha maior conciencia empresarial como oportunidade de emprego.\nc) Acompañamento técnico no inicio de proxectos empresariais para a súa consolidación en empresas xeradoras de novos empregos, asesorando e informando sobre a viabilidade técnica, económica e financeira e, en xeral, sobre os plans de lanzamento das empresas.\nd) Apoio aos promotores das empresas, unha vez constituídas estas, acompañándoos tecnicamente durante as primeiras etapas de funcionamento, mediante a aplicación de técnicas de consultoría en xestión empresarial e asistencia nos procesos formativos adecuados para contribuír á boa marcha das empresas creadas.\ne) Calquera outra que contribúa á promoción e implantación de políticas activas de emprego, relacionadas fundamentalmente coa creación de actividade empresarial.\nArtigo 4. Contía da subvención e período subvencionable\n1. A contía máxima das subvencións que se concederán por cada axente de emprego e desenvolvemento local poderá ser, co límite máximo de 27.046 euros anuais por cada contratación subvencionada e tendo en conta a media de paro rexistrada no ano 2015 no seu ámbito territorial de acordo coas estatísticas oficiais da Consellería de Economía, Emprego e Industria:\na) A equivalente ata o 35 por 100 dos custos salariais totais, incluída a cotización empresarial á Seguridade Social por todos os conceptos, cando as entidades beneficiarias teñan unha media de paro rexistrado no ano 2015 igual ou superior a 500 persoas desempregadas.\nb) A equivalente ata o 25 por 100 dos custos salariais totais, incluída a cotización empresarial á Seguridade Social por todos os conceptos, cando as entidades beneficiarias teñan unha media de paro rexistrado no ano 2015 inferior a 500 persoas desempregadas.\nc) A equivalente ata o 80 por 100 dos custos salariais totais, incluída a cotización empresarial á Seguridade Social por todos os conceptos, cando se trate de entidades beneficiarias que teñan unha media de paro rexistrado no ano 2015 inferior a 500 persoas desempregadas, pero a solicitude ou as actuacións previstas no proxecto engloben, cando menos, tres concellos limítrofes, ou dous no caso de que un deles proceda da fusión de concellos.\n2. A subvención prevista no punto anterior concederase por un período dun ano e será incompatible con outras subvencións ou axudas públicas, con independencia do seu importe, para a mesma finalidade, procedentes de fondos de políticas activas de emprego.\nAs entidades beneficiarias deberán comunicarlle á Consellería de Economía, Emprego e Industria a obtención doutras subvencións ou axudas, para a mesma finalidade, procedentes de calquera outra Administración ou ente público estatal ou internacional.\nArtigo 5. Presentación de solicitudes\n1. Para poder ser entidade beneficiaria das axudas reguladas nesta orde deberá presentarse unha solicitude axustada aos modelos normalizados que, a título exclusivamente informativo, figuran como anexos desta orde, que irán acompañados da documentación a que se fai referencia no artigo 6 que, necesariamente, deberá anexarse en formato electrónico. Para isto, no proceso de formalización electrónica permitirase anexar á solicitude os arquivos informáticos necesarios (en formato: pdf, odt, ods, xls, docx, xisx, jpg, jpeg, png, tiff e bmp).\n2. A presentación das solicitudes realizarase unicamente por medios electrónicos a través do formulario normalizado dispoñible na sede electrónica da Xunta de Galicia, https://sede.xunta.es, de acordo co establecido no artigo 27.6 da Lei 11/2007, do 22 de xuño, de acceso dos cidadáns aos servizos públicos, e no 24.2 do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes. Para a presentación das solicitudes poderase empregar calquera dos mecanismos de identificación e sinatura admitidos pola sede electrónica da Xunta de Galicia, incluído o sistema de usuario e clave Chave365 (https://sede.xunta.es/chave365). Estes formularios só terán validez se están debidamente asinados polo representante legal da entidade correspondente ou persoa debidamente acreditada.\nA documentación complementaria presentarase electronicamente utilizando calquera procedemento de copia dixitalizada do documento orixinal. Neste caso, as copias dixitalizadas presentadas garantirán a fidelidade co orixinal baixo a responsabilidade da persoa solicitante. A Administración poderá requirir a exhibición do documento orixinal para o cotexo da copia electrónica presentada segundo o disposto no artigo 35.2 da Lei 11/2007, do 22 de xuño, e 22.3 do Decreto 198/2010, do 2 de decembro.\n3. O prazo de presentación de solicitudes será dun mes, contado desde o día seguinte ao da publicación desta orde no Diario Oficial de Galicia. Para estes efectos, entenderase como último día do prazo o correspondente ao mesmo ordinal do día da publicación. Se este último día é inhábil, entenderase prorrogado ata o primeiro día hábil seguinte. Se no mes de vencemento non hai día equivalente, entenderase que o prazo expira o último día do mes.\n5. Non axustarse aos termos da convocatoria, así como a ocultación de datos, a súa alteración ou calquera outra manipulación da información serán causa de desestimación da solicitude, sen prexuízo do disposto nos artigos 54 a 56 da Lei 9/2007, do 13 de xuño.\n1. Xunto co formulario de solicitude (anexo I), deberá anexarse a seguinte documentación que, nos casos recollidos no número 2 do artigo seguinte, poderá identificar a entidade solicitante como información accesible, de xeito que a correspondente xefatura territorial da Consellería de Economía, Emprego e Industria poderá acceder á dita documentación sen que sexa presentada polo solicitante:\nI. Copia do NIF da entidade solicitante no caso de denegar expresamente a súa consulta para a súa verificación a través do servizo de interoperabilidade correspondente no formulario de solicitude.\nII. No caso de non presentar a autorización para a consulta dos datos de identidade da persoa que, en nome e representación da entidade, solicita a concesión da subvención, no Sistema de verificación de datos de identidade (anexo I), de acordo co disposto no Decreto 255/2008, do 23 de outubro, copia do DNI.\nIII. Certificación do secretario da entidade solicitante, segundo o modelo que se publica como anexo II, na cal conste:\nb) A disposición de financiamento para custear a parte non subvencionada pola Consellería de Economía, Emprego e Industria.\nc) A aprobación, polo órgano competente, do proxecto para o cal se solicita a subvención. En caso de solicitude conxunta de tres ou máis concellos, ou de dous no caso de que un deles proceda da fusión de concellos, achegaranse as respectivas certificacións de todos os concellos que se agrupan.\nd) As retribucións salariais brutas dos traballadores e traballadoras, en cómputo mensual, desagregadas por conceptos, incluída a parte proporcional das pagas extraordinarias e as cotizacións empresariais á Seguridade Social, con referencia da publicación oficial do convenio colectivo que resulte de aplicación, xuntando as táboas salariais vixentes no momento da solicitude.\nIV. Memoria-proxecto que desenvolverá cada AEDL ou grupo de AEDL, na cal se especifique:\na) Breve diagnose socioeconómica da zona de actuación.\nb) Definición do proxecto global.\nc) Fases de desenvolvemento do proxecto.\nd) Obxectivos operativos de cada fase e tempos estimados de execución.\ne) Instrumentos e infraestrutura que se posúe para a súa posta en práctica.\nf) Número de AEDL que se van contratar.\ng) Accións e actividades que desenvolverán os AEDL e as AEDL.\nh) Tempo previsto para a realización do proxecto e duración estimada dos contratos.\ni) Custos laborais totais anuais dos contratos.\nl) Plan de adaptación dos AEDL e das AEDL ao posto de traballo.\nV. Para o caso de agrupacións de concellos baixo calquera modalidade: copia do convenio de colaboración de desenvolvemento conxunto do proxecto e referencia ás achegas económicas e achegas dos concellos agrupados.\n2. Forma parte da solicitude a declaración responsable que se contén nesta e que fai constar as cuestións seguintes:\nb) O conxunto de todas as solicitudes efectuadas ou concedidas, para a mesma finalidade, das distintas administracións públicas competentes.\nd) Que as copias dos documentos sinalados nos puntos I e II do número anterior coinciden cos orixinais, que se porán á disposición da Administración actuante para achegar estes cando se lle requira.\n3. Se do exame do expediente se comproba que a documentación non reúne os requisitos necesarios, é insuficiente ou non se achega na súa totalidade, requirirase a entidade solicitante para que, nun prazo de dez días, emende a falta ou achegue os documentos preceptivos, con indicación de que, se así non o fai, de acordo co disposto no artigo 71.1 da Lei 30/1992, do 26 de novembro, se terá por desistida da súa petición, logo da correspondente resolución que se deberá ditar nos termos previstos no artigo 42 desta lei.\n1. A tramitación do procedemento require a incorporación de datos en poder das administracións públicas. Polo tanto, os modelos de solicitude incluirán autorizacións expresas ao órgano xestor para realizar as comprobacións oportunas que acrediten a veracidade dos datos. No caso de que non se autorice o órgano xestor para realizar esta operación, deberanse achegar os documentos comprobantes dos datos nos termos exixidos polas normas reguladoras do procedemento.\n2. Ás solicitudes das persoas interesadas deberanse xuntar os documentos ou informacións previstos nesta norma, salvo que estes xa estivesen en poder da correspondente xefatura territorial da Consellería de Economía, Emprego e Industria; neste caso, as persoas interesadas poderanse acoller ao establecido no artigo 35.f) da Lei 30/1992, do 26 de novembro, de réxime xurídico das administracións públicas e do procedemento administrativo común, sempre que se fagan constar a data e o órgano ou a dependencia en que foron presentados ou, se é o caso, emitidos, e cando non transcorresen máis de cinco anos desde a finalización do procedemento a que correspondan.\nNos supostos de imposibilidade material de obter o documento, o órgano competente poderá requirirlle á persoa solicitante ou representante a súa presentación ou, na súa falta, a acreditación por outro medios dos requisitos aos cales se refire o documento, con anterioridade á formulación da proposta de resolución.\n3. De conformidade coa Lei 1/2016, do 18 de xaneiro, de transparencia e bo goberno, e co previsto no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a Consellería publicará na súa páxina web oficial a relación das persoas beneficiarias e o importe das axudas concedidas. Incluirá, igualmente, as referidas axudas e as sancións que, como consecuencia delas, poidan impoñerse nos correspondentes rexistros públicos, polo que a presentación da solicitude leva implícita a autorización para o tratamento necesario dos datos das persoas beneficiarias e a referida publicidade.\nDe conformidade coa Lei orgánica 15/1999, do 13 de decembro, de protección de datos de carácter persoal, os datos persoais recollidos na tramitación desta disposición, cuxo tratamento e publicación autoricen as persoas interesadas mediante a presentación das solicitudes, serán incluídos nun ficheiro denominado «Relacións administrativas coa cidadanía e entidades» cuxo obxecto é xestionar o presente procedemento, así como informar as persoas interesadas sobre o seu desenvolvemento. O órgano responsable deste ficheiro é a Secretaría Xeral Técnica da Consellería de Economía, Emprego e Industria. Os dereitos de acceso, rectificación, cancelación e oposición poderanse exercer, ante a Secretaría Xeral Técnica da Consellería de Economía, Emprego e Industria, mediante o envío dunha comunicación ao seguinte enderezo: Edificio Administrativo San Caetano, s/n, 15781 Santiago de Compostela, ou no seguinte enderezo electrónico: lopd.industria@xunta.gal.\nArtigo 9. Procedemento\n2. O órgano instrutor dos expedientes será o servizo competente en materia de emprego da respectiva xefatura territorial da Consellería de Economía, Emprego e Industria.\n3. Revisados os expedientes e completados, de ser o caso, remitiranse á Comisión de Valoración para que esta, nun acto único, proceda á súa avaliación e informe, en que se concretará o resultado da avaliación efectuada.\n4. Para os efectos previstos nesta orde, a Comisión de Valoración estará composta polos seguintes membros: a persoa responsable da xefatura do servizo competente en materia de emprego ou quen a substitúa, que exercerá as funcións da presidencia, e dous técnicos ou técnicas do dito servizo dos cales un destes actuará como secretario ou secretaria con voz e voto.\n5. Se, por calquera causa, no momento no que a Comisión de Valoración teña que examinar as solicitudes, algún dos seus compoñentes non pode asistir, será substituído pola persoa que para o efecto designe a persoa responsable da respectiva xefatura territorial.\n1. Sempre que se cumpran os requisitos establecidos na presente orde, a Comisión de Valoración prevista no artigo anterior valorará as solicitudes presentadas conforme criterios de obxectividade, igualdade e non discriminación dentro das dispoñibilidades orzamentarias, perseguindo a maior repercusión posible das subvencións no ámbito territorial e tendo en conta os seguintes criterios de valoración específicos:\na) Número de persoas desempregadas existentes no ámbito territorial da entidade (ata 10 puntos).\nb) Poboación susceptible de ser atendida (ata 5 puntos).\nc) A existencia de persoas contratadas como AEDL ao abeiro da orde do ano 2015 (ata 5 puntos).\nd) Grao de participación dos axentes económicos e sociais con presenza no territorio na elaboración do contido e posterior desenvolvemento do plan de acción para o emprego que desenvolverá cada axente ou grupo de AEDL e vinculación dos ditos plans de acción á iniciativa, ou que conten coa participación do comité territorial de emprego competente (ata 5 puntos).\ne) O grao de incidencia que na creación de postos de traballo terán as actividades que desenvolverán os AEDL e as AEDL (ata 5 puntos).\nf) O establecemento de obxectivos operativos relacionados coa creación de empresas e co fomento da cultura emprendedora (ata 5 puntos).\ng) Proxectos que na súa realización posibiliten a integración laboral dos colectivos máis desfavorecidos no mercado laboral (ata 5 puntos).\nh) Poboación existente no ámbito territorial da entidade, segundo as cifras oficiais do padrón municipal de habitantes ano 2015 publicadas polo Instituto Galego de Estatística en 1 de xaneiro de 2016:\n• Concellos cunha poboación igual ou inferior a 5.000 habitantes: ata 10 puntos.\n• Concellos cunha poboación de 5.001 a 20.000 habitantes: ata 5 puntos.\n• Mancomunidades: ata 5 puntos.\n2. Para a comparación das solicitudes presentadas establécese unha puntuación máxima de 50 puntos, co fin de establecer unha prelación entre elas de acordo cos criterios de valoración establecidos no parágrafo anterior e adxudicar, co límite fixado na convocatoria dentro do crédito dispoñible, aquelas que obtivesen maior valoración en aplicación dos citados criterios. As entidades solicitantes terán que obter, como mínimo, 20 puntos para accederen ás subvencións reguladas nesta orde. Para o caso de que se produza un empate nas puntuacións obtidas en aplicación destes criterios, terán preferencia aquelas solicitudes en que se utilice a lingua galega na elaboración da memoria-proxecto que desenvolverá cada AEDL.\n3. A puntuación final das solicitudes presentadas conxuntamente por máis dunha entidade local incrementarase ata un 30 % de acordo cos seguintes criterios:\na) Pola presentación da solicitude conxunta, cando vaia acompañada dunha memoria explicativa da realización e o financiamento conxunto da actuación incrementarase nun 10 %.\nb) En función do número de concellos asociados ou da poboación beneficiaria ou destinataria das obras ou servizos poderá incrementarse ata nun 10 %.\nc) Pola presentación e valoración dunha memoria de aforro de custos respecto das solicitudes presentadas de modo individual poderá incrementarse ata nun 10 %.\n4. No caso de presentación de solicitudes por parte da entidade resultante dunha fusión de concellos a súa puntuación final poderá incrementarse ata nun 35 %.\n1. O órgano instrutor elevará o informe da Comisión de Valoración, xunto coa proposta de resolución, á persoa responsable da xefatura territorial que corresponda, quen, unha vez fiscalizada a proposta pola respectiva intervención territorial, resolverá a concesión ou denegación da axuda, por delegación da persoa titular da Consellería de Economía, Emprego e Industria, mediante resolución motivada e individualizada, que se lles deberá notificar ás persoas interesadas, nos termos previstos no artigo 58.2 da Lei 30/1992, do 26 de novembro.\n2. A resolución pola cal se conceda a subvención determinará, como mínimo, a denominación do proxecto aprobado, duración e data de inicio, a contía da subvención que se vai outorgar e os demais requisitos exixibles para a súa percepción e seguimento, e poderá ter efecto retroactivo sempre que non interrompese a contratación e a prestación dos servizos o AEDL ou a AEDL, cando xa estivese contratado ou contratada pola entidade local.\n3. O prazo de resolución e notificación será de tres meses contados a partir da finalización do prazo de presentación da solicitude. Se no prazo indicado non se dita resolución expresa, entenderase desestimada a solicitude por silencio administrativo, de acordo co disposto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, e no artigo 23.5 da Lei 9/2007, do 13 de xuño, de subvencións de Galicia.\n4. As resolucións dos expedientes instruídos ao abeiro do disposto nesta orde esgotan a vía administrativa. Contra estas resolucións poderase interpor recurso potestativo de reposición ou recurso contencioso-administrativo, ante a xurisdición contencioso-administrativa, no prazo de dous meses contados a partir do día seguinte ao de notificación da resolución, a teor do disposto na Lei 29/1998, do 13 de xullo, reguladora da xurisdición contencioso-administrativa.\n5. As subvencións concedidas ao abeiro desta orde publicaranse, con expresión da entidade beneficiaria, a contía e a finalidade, no Diario Oficial de Galicia, de acordo co disposto na Lei xeral de subvencións e na Lei 9/2007, do 13 de xuño.\nArtigo 12. Requisitos e selección dos axentes e das axentes de emprego e desenvolvemento local\n1. As persoas candidatas para seren contratadas e desempeñaren as funcións de axentes de emprego e desenvolvemento local deberán ter superado con éxito os estudos de segundo ou primeiro ciclo de educación universitaria e valoranse a experiencia profesional, así como os coñecementos extraacadémicos adquiridos en cursos monográficos de desenvolvemento local ou proxectos de emprego.\n2. Os AEDL e as AEDL seleccionaranos as entidades beneficiarias das subvencións logo da presentación de oferta na oficina da Rede pública de oficinas de emprego da Xunta de Galicia correspondente ao seu domicilio, entre demandantes de emprego desempregados ou coa tarxeta de mellora de emprego, inscritos no Servizo Público de Emprego de Galicia.\nA selección deberase realizar tendo en conta a data límite para remitir a documentación xustificativa establecida na resolución concedente da subvención.\n3. Se, ao tramitar a dita oferta, non se atopan persoas candidatas idóneas, a entidade beneficiaria poderá acudir a outros procedementos de selección, de conformidade coa normativa vixente na materia, sempre que se garantan a idoneidade e o cumprimento dos requisitos das persoas candidatas mencionadas no número 1, sen que sexa necesario neste caso a inscrición das persoas que se van contratar como demandantes de emprego no Servizo Público de Emprego de Galicia.\n4. Non será necesario realizar este proceso de selección cando a persoa que se vai contratar estea prestando servizos na entidade beneficiaria da subvención e cumpra os requisitos establecidos neste artigo.\nArtigo 13. Contratación dos axentes de emprego e desenvolvemento local\n1. Os AEDL e as AEDL seleccionados/as de conformidade cos procedementos establecidos no artigo anterior serán contratados a tempo completo pola entidade local ou entidade dependente ou vinculada, mediante a modalidade contractual máis adecuada, de acordo coa normativa vixente, tendo en conta que, en todo caso, os contratos se deberán formalizar dentro do exercicio 2016, nos termos expresados na resolución de concesión.\n2. A concesión e o desfrute destas axudas non suporá, en ningún caso, relación contractual ou laboral coa Xunta de Galicia.\n3. A entidade beneficiaria débelles facilitar aos AEDL os elementos persoais e materiais necesarios para levaren a cabo o seu traballo e achegar a súa propia dirección e xestión para a articulación da colaboración, conservando a estrutura de mando sobre o seu persoal, sen prexuízo das instrucións que para a realización das tarefas dirixa a Administración ao responsable da entidade beneficiaria das axudas. Serán os responsables da entidade beneficiaria os que impartirán todas as ordes, criterios de realización do traballo e directrices aos traballadores e a entidade será a responsable da calidade técnica das tarefas que desenvolva.\nArtigo 14. Adaptación inicial e actualización permanente da formación dos axentes de emprego e desenvolvemento local\n1. As entidades beneficiarias garantirán a adaptación das persoas contratadas como AEDL aos seus postos de traballo facilitándolles o acceso á metodoloxía e a cantas técnicas sexan necesarias para o mellor desenvolvemento das súas funcións, poñendo á súa disposición os equipamentos e medios materiais adecuados, tales como equipamentos informáticos precisos, así como o acceso á internet e correo electrónico, ademais do acceso á formación que se estableza.\n2. A xefatura territorial correspondente da Consellería de Economía, Emprego e Industria poderá comprobar, mediante visitas aos centros de traballo ou outros procedementos, a idoneidade dos mencionados procesos de adaptación.\n3. Co fin de garantir a adecuada coordinación, formación e actualización permanente deste persoal técnico, a Consellería de Economía, Emprego e Industria, en colaboración con outros órganos e/ou entidades públicas da Xunta de Galicia, organizará, con medios propios ou alleos, cantas actuacións considere convenientes, a través de reunións de coordinación, cursos ou xornadas de traballo, e facilitaralle regularmente información sobre normativa, desenvolvemento de plans e outras cuestións que se consideren de interese.\n4. A asistencia e participación nestas actividades de formación, coordinación, divulgación e actualización será obrigatoria, polo que as entidades beneficiarias da subvención deberán facilitar a participación das persoas contratadas como AEDL nas citadas actuacións durante o horario de traballo.\nArtigo 15. Coordinación da Rede de técnicos de emprego de Galicia\nA coordinación da Rede de técnicos de emprego de Galicia, integrada polos axentes de emprego e polos axentes de emprego e desenvolvemento local (AEDL), levarase a cabo desde a Secretaría Xeral de Emprego.\nArtigo 16. Avaliación das actividades levadas a cabo polos axentes e polas axentes de emprego e desenvolvemento local\n1. Co obxecto de facilitar e axilizar o traballo diario das persoas contratadas como AEDL e de ofrecer unha información detallada sobre a xestión e os resultados acadados para cada unha das actuacións e servizos promovidos polos AEDL e polas AEDL, disponse dun sistema electrónico de elaboración e xestión da memoria de actividades que permita avaliar, en tempo real, as actuacións que aqueles/as están levando a cabo (XATEmprego).\n2. Os datos e a información sobre os servizos e actuacións en que tomen parte deberán ser subministrados en tempo real, de xeito que a Consellería de Economía, Emprego e Industria poida, en calquera momento, ter coñecemento das distintas actuacións que están a levar cabo as persoas contratadas con cargo a estas axudas.\n1. Para os efectos de difusión pública, no lugar onde se realice o servizo deberá figurar, de forma visible, un cartel informativo, no modelo normalizado establecido no Manual de identidade corporativa da Rede de técnicos de emprego de Galicia, publicado na web institucional da Xunta de Galicia http://emprego.ceei.xunta.gal/portada-emprego, no cal constará o cofinanciamento por parte da Consellería de Economía, Emprego e Industria.\n2. Para os efectos de ofrecer unha imaxe unificada e global da Rede de técnicos de emprego de Galicia cara aos usuarios e ás usuarias dos seus servizos en toda a Comunidade Autónoma, que permita unha mellor e máis rápida identificación deles, deberase utilizar o conxunto de normas gráficas recollidas no Manual de identidade corporativa da Rede de técnicos de emprego de Galicia, para a utilización do logotipo da Rede, nos distintos elementos de comunicación, o cal redundará nunha maior calidade das prestacións desenvolvidas polos axentes e polas axentes.\n1. O aboamento da subvención farase efectivo unha vez cumprido o obxecto para o cal foi concedida, o que se xustificará mediante a presentación da seguinte documentación, na data límite establecida na resolución de concesión:\na) Orixinais ou copias compulsadas ou cotexadas dos contratos de traballo ou, se é o caso, prórroga dos respectivos contratos de traballo formalizados e debidamente comunicados á oficina de emprego.\nb) Orixinais ou copias compulsadas ou cotexadas dos partes de alta, ou certificación que acredite a alta na Seguridade Social das persoas contratadas.\nc) Unha declaración responsable do conxunto de todas as solicitudes efectuadas ou concedidas, para a mesma finalidade, das distintas administracións públicas competentes, e de estar ao día no cumprimento das obrigas tributarias ou fronte á Seguridade Social e de non ter pendente de pagamento ningunha outra débeda coa Administración pública da Comunidade Autónoma nin ser debedor por resolución de procedencia de reintegro, no modelo que se publica como anexo III.\nd) Os datos relativos á titulación e experiencia profesional do AEDL ou da AEDL, debidamente acreditados.\ne) Se é o caso, certificación do secretario da entidade solicitante sobre os resultados da presentación de oferta ante o Servizo Público de Emprego e sobre os custos da contratación, indicando o salario bruto mensual desagregado por conceptos e a cotización empresarial á Seguridade Social, cando estes sexan inferiores aos custos certificados no momento da presentación da solicitude de subvención.\nf) Unha fotografía do cartel informativo e a súa localización, nos termos sinalados no artigo 17.\ng) O documento de consentimento de cesión de datos da persoa contratada como AEDL, segundo o modelo que estableza a Secretaría Xeral de Emprego.\n2. Se é o caso, a comprobación da permanencia en alta na Seguridade Social será realizada polo servizo competente en materia de emprego da respectiva xefatura territorial a través das correspondentes aplicacións informáticas, cando a persoa estea xa contratada pola entidade local.\n3. Unha vez recibidos os fondos, a entidade beneficiaria deberá remitir á xefatura territorial correspondente da Consellería de Economía, Emprego e Industria unha certificación acreditativa da súa recepción.\nc) Aboarlles ás persoas contratadas os salarios que legal ou convencionalmente lles correspondan e sexan acordes coa súa categoría profesional e titulación.\nd) Con independencia do cobramento ou non da subvención, deberán satisfacer no momento do seu vencemento, e mediante transferencia bancaria, as obrigas económicas que deriven do funcionamento dos servizos subvencionados, especialmente as de carácter salarial.\ne) Someterse ás actuacións de comprobación e control que poidan efectuar a Consellería de Economía, Emprego e Industria e a Inspección de Traballo e Seguridade Social, ás de control financeiro que correspondan á Intervención Xeral da Comunidade Autónoma e ás previstas na lexislación do Tribunal de Contas e do Consello de Contas.\nf) Comunicar, no prazo de dez (10) días, á xefatura territorial da Consellería de Economía, Emprego e Industria que corresponda:\n• As subvencións ou axudas solicitadas e/ou obtidas, para a mesma finalidade, procedentes de calquera outra Administración ou ente público estatal ou internacional.\n• Aquelas modificacións substantivas que afecten a realización da actividade que van desenvolver as persoas contratadas como AEDL, co obxecto de que poida valorar se o seu carácter produce unha alteración substancial das condicións tidas en conta para a concesión da subvención.\nh) Poñer á disposición dos AEDL e das AEDL todos os medios materiais necesarios para o correcto desenvolvemento das súas funcións e, en particular, os equipamentos informáticos precisos, así como o acceso á internet e o correo electrónico.\ni) Utilizar as ferramentas informáticas postas á disposición dos técnicos, especialmente o sistema electrónico de elaboración e xestión da memoria de actividades (XATEmprego) que permita avaliar as actuacións levadas a cabo por aqueles.\nl) Presentar ante a respectiva xefatura territorial da Consellería de Economía, Emprego e Industria, no prazo de dous meses, unha vez que finalizase a execución destas, a seguinte documentación:\n• Unha memoria final sobre as actividades realizadas e práctica profesional adquirida polos traballadores e traballadoras contratados.\n• Copias compulsadas das nóminas aboadas aos traballadores e traballadoras que se contraten e dos boletíns de cotización á Seguridade Social (recibo de liquidación de cotizacións e modelo TC-2), así como os documentos bancarios correspondentes (transferencias bancarias) e o resumo anual de retencións sobre os rendementos do traballo (modelo 190 IRPF) e xustificantes do seu pagamento (modelo 111), unha vez que se dispoña destes.\nm) Someterse ás actuacións de comprobación sobre o terreo que, con base na mostra seleccionada ao abeiro do procedemento descrito no modelo dos sistemas de xestión e control da Comunidade Autónoma de Galicia e/ou segundo criterios baseados no risco, realice persoal técnico da respectiva xefatura territorial.\na) As entidades beneficiarias están obrigadas a dar cumprimento ao contido do artigo 5 da Lei orgánica 15/1999, do 13 de decembro, así como de cantos outros artigos lles sexan de aplicación ao tratamento de datos das persoas beneficiarias que leven a cabo como responsables do ficheiro.\nb) A entidade beneficiaria deberá tratar os datos coa finalidade exclusiva da xestión da subvención. En ningún caso os datos poderán ser obxecto dun tratamento distinto ao previsto na convocatoria. Calquera tratamento dos datos que non se axuste ao disposto na presente orde será responsabilidade exclusiva da entidade beneficiaria, que responderá fronte a terceiros das infraccións en que incorrese, e fronte á Consellería de Economía, Emprego e Industria polos danos e perdas que lle poida causar.\nDe conformidade co artigo 14.1.n) da citada Lei 9/2007, de subvencións de Galicia, o importe que se vai reintegrar determinarase de acordo cos seguintes criterios de gradación dos posibles incumprimentos das condicións impostas con motivo da concesión das subvencións:\nc) Incumprimento do prazo establecido para a presentación da documentación xustificativa para o pagamento sinalada no artigo 18.1: no caso de que o atraso sexa de ata o 30 % do prazo establecido, suporá unha perda do dereito ao cobramento do 2 % sobre o gasto subvencionado; cando o atraso sexa entre o 31 % e o 100 % do prazo establecido, a perda do dereito ao cobramento será do 10 % sobre o gasto subvencionado, e no suposto de que o atraso supere o 100 % do prazo establecido, procederá a perda total do dereito ao cobramento da subvención.\nd) Incumprimento da obriga de presentación de documentación exixida no artigo 19.1.l): no caso de que non se presente ningunha documentación, procederá o reintegro do 100 % sobre o gasto subvencionado, e no suposto de presentación de parte da documentación exixida ou de que a documentación presentada sexa incorrecta, o importe que se vai reintegrar será proporcional ao gasto non xustificado.\ne) Incumprimento da obriga de satisfacer, con independencia do cobramento da subvención, e mediante transferencia bancaria, as obrigas económicas de carácter salarial no momento do seu vencemento: cando o importe salarial aboado fóra de prazo sexa inferior ao 50 % do gasto subvencionado, o importe que se vai reintegrar será equivalente ao importe aboado fóra do prazo establecido, e no suposto de que o importe salarial aboado fóra de prazo sexa igual ou superior ao 50 %, procederá o reintegro do 100 % sobre o gasto subvencionado.\nf) Incumprimento das obrigas en materia de publicidade establecidas no artigo 17: reintegro do 2 % sobre o gasto subvencionado.\n2. A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da Lei sobre infraccións e sancións na orde social.\nArtigo 21. Base de datos nacional de subvencións\nA concesión das axudas e subvencións previstas nesta orde estará suxeita á existencia de crédito orzamentario e terá como límite global a cantidade de 2.200.000 € prevista na aplicación 09.41.322A.460.1 dos orzamentos xerais da Comunidade Autónoma de Galicia para o ano 2016.\nApróbase a delegación de atribucións da persoa titular da Consellería de Economía, Emprego e Industria na persoa titular da Secretaría Xeral de Emprego para autorizar e redistribuír os correspondentes créditos, e nos xefes e nas xefas territoriais, nos ámbitos competenciais respectivos, para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer os correspondentes pagamentos, e as relativas aos procedementos de reintegro sinaladas no título II da Lei 9/2007, do 13 de xuño, de subvencións de Galicia.\nEn caso de ausencia, vacante ou enfermidade da persoa titular da Secretaría Xeral de Emprego, as atribucións citadas no parágrafo anterior serán exercidas temporalmente, e mentres persistan aquelas circunstancias, pola persoa titular da Secretaría Xeral de Emprego ou, na súa falta, de conformidade co disposto no Decreto 175/2015, do 3 de decembro, polo que se establece a estrutura orgánica da Consellería de Economía, Emprego e Industria.\nAs entidades beneficiarias destas axudas están suxeitas ao réxime de infraccións e sancións en materia de subvencións previsto no título IV da Lei 9/2007, do 13 de xuño.\nPara o adecuado desenvolvemento das súas funcións, os datos de carácter identificativo (DNI, nome e apelidos, sinatura), así como os académicos e profesionais das persoas contratadas como AEDL, serán públicos e deberán estar á disposición de quen requira dos seus servizos como tales, polo que deberán prestar o seu consentimento por escrito segundo o modelo que estableza a Secretaría Xeral de Emprego, que serán tratados só e exclusivamente para o correcto desenvolvemento das finalidades previstas nesta orde e en ningún caso se utilizarán para outro fin.\nPara os efectos do disposto na Lei orgánica 15/1999, do 13 de decembro, de protección de datos de carácter persoal, e no Real decreto 1720/2007, do 21 de decembro, que a desenvolve, as entidades beneficiarias das axudas para a contratación de AEDL incorporarán os datos de carácter persoal nun ficheiro propio, declarado previamente no Rexistro da Axencia Española de Protección de Datos.\nA entidade beneficiaria comunicaralle á Consellería de Economía, Emprego e Industria os datos necesarios para o seguimento, control e supervisión das accións citadas, e solicitaralle previamente ao interesado o seu consentimento sobre a cesión dos datos de carácter identificativo (DNI, nome e apelidos, sinatura), así como dos académicos e profesionais. A Consellería comprométese a utilizar os ditos datos exclusivamente para a finalidade mencionada.\nEn todo caso aplicaranse, sobre os datos de carácter persoal obxecto de tratamento, as medidas de seguridade establecidas no artigo 19.2 desta orde, así como na Lei orgánica 15/1999, do 13 de decembro, de protección de datos de carácter persoal, e no Real decreto 1720/2007, do 21 de decembro, que a desenvolve.\nAutorízase a persoa titular da Secretaría Xeral de Emprego para ditar, no ámbito das súas competencias, as resolucións e instrucións necesarias para o desenvolvemento e execución desta orde.


aCentral Folque 2006 – 2009 » 2008 » Maio\nMORFASÓNS. Espectáculo da Aula Folque Infantil de Pontevedra\n31 de Maio 2008 - Enviado por Folque a: AFi,Concertos,Novas\nO CMTF recomenda este acto de fin de curso onde a rapazada nos ensinará o que aprenderon todo este ano. O escaparate das xeracións do futuro.\nCando? Sábado 31 de Maio ás 18 h\nOnde? no Pazo da Cultura de Pontevedra\nO qué? MORFASÓNS: novo espectáculo da AFI -Aula Folque Infalntil de Pontevedra- no que o alumnado da escola amosarán o traballo realizado nas aulas durante o curso.\nUn esectáculo de música e danza actualizando a expresión do noso povo, unha viaxe polo mundo AFI que sorprenderá pola actitude e bon facer destas novas promesas.\n1º Concurso de pandereteiras Loaira (Marín).2008\n30 de Maio 2008 - Enviado por XURXO VALES a: Axenda,Concursos,Novas\nO vindeiro día 15 de xuño é a data elixida para levar a cabo o noso primeiro evento de certa “envergadura”, o 1º concurso de pandereteiras LOAIRA.\nTerá lugar no colexio San Narciso de Marín ás 17:00 horas.\nOs grupos interesados en inscribirse podédelo facer no noso enderezo de correo electrónico ou nos números de teléfono 649 422 846 ou 652 945 215.\nÁnimo, ghuapas e ghuapos!\nA Gaita de Sarandón e a Requinta de Xián en concerto. Sta. Cruz de Ribadulla.Vedra. 1 de Xuño\n30 de Maio 2008 - Enviado por XURXO VALES a: Novas\nA GAITA DE SARANDÓN e a REQUINTA DE XIÁN estarán este domingo 1 de Xuño en Sta. Cruz de Ribadulla, Vedra, deleitándonos cun fermoso concerto a iso das 13:30 h no Pazo de Ortigueira en celebración da Festa das Flores.\nEncontros de música tradicional de Carboeiro 08\n28 de Maio 2008 - Enviado por gaitomano a: aCF Recomenda,Axenda,Novas\n7 de xuño(outro ano máis…) andaremos bailando, cantando, xogando, comendo, bebendo, tocando, contando contos, titereteando…e eu que sei cantas cousas máis! polo Mosteiro de Carboeiro en honor á ‘SANTA FERREÑA’.\nDende a sesión vermú ate que o corpo aghuante…\nVinde botar unha baila!\nX Aniversario da escola de Música Tradicional da Baña\n23 de Maio 2008 - Enviado por XURXO VALES a: Axenda,Concertos,Novas\nO vindeiro 23 e 24 de maio celebrase o X Aniversario da escola de Música Tradicional da Baña co seguinte programa:\nVenres ás 21:00 h. na Casa da Cultura de San Vicente, a Baña:\nObradoiro de regueifas con Benito Lobariñas e Josiño ( o Xordo e o Caco).\nConcerto didáctico con Pablo Carpintero.\nSábado ás 20:30 na Praza do Concello de San Vicente:\nGrupo de Gaiteiros “Os Pequenos da Baña”.\nEscola de Baile Tradicional da Baña.\nCharanga Os Campantes da Baña.\nVII Serán no Carballal.24 Maio 2008\nMANGUELO FOLK 2008. Orazo.A Estrada\n22 de Maio 2008 - Enviado por XURXO VALES a: Axenda,Concursos,Novas\nI Concurso de Cuartetos Tradicionais Festas de Ourense, que se desenvolverá os vindeiros 28 e 29 de xuño, unha excusa mais para desplazarse ate Ourense e desfrutar das festas da nosa cidade.\nUnhas festas nas que, este ano sí, a cultura galega será protagonista, cun espazo propio no que disfrutar dela ‘polos cinco sentidos‘, e na que terán lugar eventos coma este concurso de cuartetos, concertos de música tradicional, folk e pop galego, a celebración dun día adicado ao Traxe tradicional esa misma fin de semana, degustacións gastronómicas, xogos tradicionais, contacontos, exposicións audiovisuais..Ou sexa, moita, moita festa…!!\nConcerto das Letras Galegas en Vedra.\n18 de Maio 2008 - Enviado por XURXO VALES a: Axenda,Concertos,Novas\nDomingo 18 de Maio- 19:00 horas\nCasa da Cultura-Santa Cruz de Ribadulla ( Concello de Vedra-A Coruña)\nGustavo Freire, Juan Montes, R. Soutullo, Ernesto Campos, Simón Couceiro, Juan Lois….\nJosé Manuel López “Josele”, Gaita\nErnesto Campos, Serrucho musical e guitarra\nPablo Emilio Santaclara, Tuba\nNarrador: Genaro da Silva\n*BANDA DE SANTA CRUZ DE RIBADULLA\nCiclo Músicas Portuarias\n17 de Maio 2008 - Enviado por Folque a: Novas\nA Asociación do Conservatorio de Música Tradicional e Folque presenta a organización do Ciclo de Músicas Portuarias promovido polo Concello de Ferrol que terá entre Xuño e Xullo e ao longo dun mes, unha serie de concertos e actividades ao redor do concepto de música e os portos. Un cartaz de grupos de nivel internacional e dimensión oceánica:\nMarcelo Mercadante y su Quinteto Porteño: venres 20 de Xuño,\nMarful: venres 27 Xuño\nAnabel Santiago: venres 4 Xullo\nMísia: venres 11 Xullo\nActividades: Sábado 5 Xullo\nEspectáculo musical infantil con Stranniki e Manolo Panferreteiro\nPaseos en lancha pola ría de Ferrol con música ao vivo (máis…)


Prescolar na Casa continúa coa súa laboura educativa no rural – EnComún\nA Deputación e Prescolar na Casa renovaron o convenio de colaboración para a elaboración de programas de radio e produtos audiovisuais co obxectivo de contribuír a difundir o labor que está a desenvolver esta entidade sen ánimo de lucro, e completar a formación práctica dos bolseiros da Escola de Imaxe e Son de cara a súa inserción laboral.\nA TIC achega as súas instalacións e medios técnicos, así como un equipo de profesionais e bolseiros, para a elaboración do programa educativo que Preescolar na Casa emite na Radio Galega. Ademais, estase á espera de que se renoven os acordos para a realización dun programa de 15 minutos, integramente gravado nos estudos da TIC, que nos últimos anos se viña emitindo en Radio Principal Cadena Ser Vilalba e Monforte e na Radio Municipal de Quiroga.\nA laboura que desempeñou esta entidade durante moitos anos no rural galego, viuse notablemente reducida nos últimos tempos polos recortes da Xunta, segundo se ten denunciado dende moitos eidos, que fixeron imposible a contratación da totalidade do persoal que viña desenvolvendo a súa tarefa en diversas áreas de Galicia, pero que se foron salvando cunha nova subvención do Ministerio de Sanidade por valor de 505.000 euros, que recuperaron algúns empregos. O principal obxectivo de Preescolar é mediar na interacción entre adultos e nenos, tendo en conta a realidade socioeducativa galega, sobre todo do medio rural, que é o seu principal ámbito de actuación. Preescolar na Casa naceu en Lugo en 1977, froito da inquedanza social de Antonio Gandoy, cura de Cáritas Diocesanas, popularmente coñecido como o “crego da bicicleta”. Tratábase dun programa educativo vangardista que reclamaba a implicación e participación de pais e nais na educación.


O redeseño do Val de Lemos para o seu aproveitamento - Campo Galego\nInicio / Desenvolvemento rural / Primeiros pasos do plan de recuperación de terras abandonadas no Val de Lemos\nNa comarca do Val do Lemos púxose en marcha un proxecto piloto para mobilizar as terras desaproveitadas. Agora esta iniciativa encara súa recta final co deseño das áreas para lograr un maior aproveitamento por parte de profesionais agrarios. Coñecemos este plan de mobilidade da terra\nL. Martínez - 02/01/2019\nUnha das parcelas que se inclúen no proxecto para un maior aproveitamento produtivo da terra.\nO Proxecto de Mobilización produtiva de terras no Val de Lemos botou a andar de man da Fundación Juana de Vega e o Laboratorio do Territorio da USC, o LaboraTe, co obxectivo de detectar as necesidades de terra dos profesionais agrarios da zona do Val do Lemos. A importante superficie de terreo abandonado era unha dificultade para o desenvolvemento da actividade produtiva na zona e con este plan pretendían mobilizar superficie improdutiva nos concellos da comarca.\nNa actualidade, o proxecto atópase en plena fase de deseño das zonas nas que acadaron o consenso dos propietarios para facilitar o aproveitamento das terras. Estas xestións estanse realizando xa pola Consellería de Medio Rural, logo de que no 2017 se asinara un convenio de colaboración. Nestes momentos están a traballar tanto no procedemento dos futuros arrendamentos destes terreos como na valoración dos custes dun acondicionamento das terras para que resulten axeitadas e atractivas para todas aquelas persoas que necesiten terreos para usos agrícolas e gandeiros.\nTraballan sobre un perímetro inicial de 80 ha no Concello de Bóveda para conformar pezas que se poidan aproveitar en continuo\nNeste momento, traballan sobre un perímetro inicial de 80 ha no Concello de Bóveda para conformar pezas que se poidan aproveitar en continuo. Procuran ofrecer conxuntos de parcelas que sumen en torno a 5 ou 6 ha para que ademais resulten axeitadas para o seu aproveitamento. “Ao ser un programa voluntario, aínda que teña boa aceptación, como está a ser o caso, é preciso conseguir garantías de participación durante un tempo concreto”, explica María Pérez Folgueira, xefa de servizo de Infraestruturas Agrarias de Lugo, implicada na realización do plan.\nLocalizar ós propietarios\nUn dos retos que afrontou esta experiencia piloto foi localizar ós propietarios. A investigación da titularidade dos terreos improdutivos para poder empregalos supuxo un esforzo importante para o cal botaron man da colaboración do Concello xa que “había xente que ao vivir fóra da zona de actuación, non podía asistir ás convocatorias nin recibía as cartas que se enviaban ós propietarios porque en moitos casos son herdeiros”, explica Pérez.\nPese á dificultade de localizar algúns propietarios, o plan suscitou un interese notable, e boa parte dos interesados contactaron directamente cos encargados da xestión desta experiencia piloto.\nO plan aséntase en conseguir un beneficio mutuo e busca uns beneficios tanto para os propietarios das terras como para aqueles que precisan de base territorial para a súa actividade. “Os propietarios mostráronse moi satisfeitos inicialmente porque, aínda que participar desta iniciativa non lle remita uns ingresos económicos importantes, alomenos reduce os gastos do mantemento destas parcelas para dar cumprimento ás normativas da loita contra incendios, poñendo en valor os seus terreos”, comenta Pérez.\nXestión a través do Banco de Terras\nA xestión destas terras abandonadas corresponderá directamente ó Banco de Terras de Galicia para así permitir un intercambio con tódalas garantías, como unha maior protección fronte ós impagos ou facilidades á hora dos pagos. Contemplan que se realicen arrendamentos pactados. En canto á valoración dos terreos, están a traballar para fixar un prezo por hectárea a partir dos prezos de referencia que ten publicado o propio Banco de Terras.\nMaría Pérez destaca ademais que esta experiencia piloto está a proporcionar unha bagaxe na xestión do territorio desaproveitado que se pode incorporar a outros procesos para conseguir que sexan máis áxiles. “Permítenos valorar as dificultades coas que nos atopamos e aprender delas para facer que estas iniciativas cheguen a máis xente e poidamos ir propoñéndolles ferramentas máis axeitadas”, conclúe.


O Servizo Bibliográfico da Deputación de Pontevedra editou 50 libros en galego en 2005 e incluirá outros 22 este ano\nO Servizo de Patrimonio Documental e Bibliográfico da Deputación de Pontevedra ten publicado 50 libros en galego durante 2005 e no que vai de 2006 xa ten publicado sete, aos que se engadirán outros 15 no que resta de ano.\nO presidente da Deputación de Pontevedra, Rafael Louzán, informou deste balance na presentación do libro titulado 'Cobián, González Besada e Bugallal: tres ministros galegos na crise da Restauración', escrito por Rafael Vallejo Pousada, Juan Pro Ruiz e Juan Pan-Montojo; e na que explicou que o departamento bibliográfico deste servizo incrementou os fondos da súa biblioteca con 500 novos fondos.\nTamén se efectuou o baleirado á hemeroteca dos artigos correspondentes ás 350 revistas máis importantes de Galicia e se catalogaron e informatizaron máis de 10.000 imaxes da provincia. Ademais, entre as adquisicións máis importantes, figura un orixinal do mapa de Domingo Fontán denominado 'Carta geométrica de Galicia', considerado o traballo cartográfico máis importante do século XIX.\nNo apartado de Patrimonio Documental, Louzán enumerou, entre outras actividades, a catalogación documental de arquivos e a formación dunha base de datos informatizada, a creación e catalogación dun arquivo musical que xa conta con 3.000 pezas para a recuperación do patrimonio musical de Galicia. Tamén se recuperaron 2.100 tarxetas postais e máis de 8.000 fotografías e, finalmente, se creou un arquivo de creadores galegos que abrangue 200 artistas.\nO libro do que son autores Vallejo, Pro Ruiz e Pan-Montojo recolle a biografía do pontevedrés Cobián, do tudense González Besada e do ponteareano Gabino Bugallal no periodo que abrangue dende o pronunciamento do xeneral Martínez Campos --que pon fin á I República en 1874-- ata a proclamación da II República en 1931 e, para o presidente da Deputación, esta obra é "imprescindible para afrontar o futuro do país".


Rueda compromete o apoio para mellorar varias dependencias municipais - Canal Rías Baixas\nPOBRA> O Conselleiro de Presidencia visitou o concello da Pobra para coñecer varios proxectos que o executivo vai acometer co apoio do seu departamento.\nO salón de plenos da casa consistorial da Pobra quedouse pequeno para acoller ó gran número de persoas que quixeron saúdar ó Conselleiro de Administracións Públicas. Empresarios, responsables de entidades sociais, membros da corporación e unha gran representación dos corpos de Protección Civil e da Policía Local, que quixeron agradecer coa súa presenza o interese amosado polo responsable autonómico na mellora da dotación destes corpos.\nDe feito, un dos proxectos presentados polo concello é a reposición do porche, que foi elimnado durante as obras de remodelación da casa do concello, e a reparación da cuberta das dependencias da policía municipal. Esta actuación suporá un investimento de preto de 39 mil euros.\nAlfonso Rueda aproveitou a súa visita para coñecer o arquivo municipal onde se van instalar doce módulos compactos para o almacenamento de fondos cun investimento de 48 mil euros.\nApoio ós concellos\nTras comprometer o financiamento para estas dúas actuacións, o Conselleiro de Administracións Públicas expuxo a intención de seguir atendendo as peticións destes concellos que é cando máis o precisan. De aí, o mantemento do Fondo de Cooperación Local a pesar do difícil momento económico.\nDurante a súa visita, o conselleiro asinou no libro de honra do concello e recibiu o escudo de prata da Pobra como recoñecemento á súa colaboración.\nArtigo anteriorGañar é poñer pé e medio na fase de ascenso\nSeguinte artigoPortos investirá 140.000 euros no embarcadoiro fluvial de Valga\nOs estudantes volven ás rúas este xoves trala vitoria contra as...


AGAT – Asociación Galega de Atención Temperá PRESENTACIÓN DO PROGRAMA DE FORMACIÓN INTRASERVIZOS 2021 - AGAT - Asociación Galega de Atención Temperá\nPRESENTACIÓN DO PROGRAMA DE FORMACIÓN INTRASERVIZOS 2021\nO director xeral de Maiores e Persoas con discapacidade, Fernando González Abeijón, inaugura o Plan de formación destinado a profesionais de atención temperá. No Cegadi (rúa Xosé Chao Rego, s/n). foto xoán crespo 24/09/2021\nO director xeral de Maiores e Persoas con Discapacidade, Fernando González Abeijón, destacou a aposta da Xunta pola formación para dar o apoio específico que necesitan todos os nenos de Galicia, vivan onde vivan, a través da rede autonómica de Atención Temperá.\nFíxoo hoxe durante a inauguración do PROGRAMA INTRASERVIZOS dirixo a apoiar a posta en marcha de 12 novas unidades da REDE GALEGA DE ATENCIÓN TEMPERÁ. que tivo lugar no Centro Galego de Desenvolvemento Integral ( Cegadi).\nFernando González Abeijón explicou que con esta xornada dáse resposta a unha petición histórica dos profesionais das unidades de atención temperá de Galicia. Deste xeito, procúrase unificar criterios de atención; lograr unha maior coordinación entre o sistema de saúde, o sistema educativo e os servizos sociais nesta materia; e formar aos nosos profesionais para que conten cos sistemas máis actualizados e poidan ter unha comunidade de colaboración.\nJaime Ponte, Presidente da AGAT expón o Programa Intraservizos\nO Programa Intraservizos faíse en colaboración coa ASOCIACIÓN GALEGA DE ATENCIÓN TEMPERÁ. O seu presidente Jaime Ponte explicou onte os contidos do programa e a súa metodoloxía, baseada na reflexión sobre a práctica dos SATS co apoio de titoras da AGAT.\nO programa inclúe diversas sesións telemáticas e presenciais que se realizarán nos propios servizos dende setembro a dexembro do ano en curso.\nA REDE GALEGA DE ATENCIÓN TEMPERÁ chega hoxe a 168 concellos e atende a 1740 nenos e nenas a través de 39 SERVIZOS DE ATENCIÓN TEMPERÁ


Temas: MAIKA AGUADO UXíA ANA ROMANí GORETTI SANMARTíN FEMINISMO ACTIVISMO LITERATURA GALEGA BEGOñA CAAMAñO\nO primeiro galardón 'Begoña Caamaño' premiará á mellor iniciativa cultural pola igualdade de xénero\nBegoñísima...Sempre na lembranza\nPor Uxía Iglesias | SANTIAGO DE COMPOSTELA | 21/10/2019 | Actualizada ás 21:50\n"O meu nome é Morgana. Morgana de Cornualles. Morgana de Tintaxel. Morgana de Ávalon. Morgana de Camelot. Morgana, a filla de Garlois. A irmá do rei. A sabia. A druída. A meiga. A fada. A bruxa. A puta. Chamádeme como queirades, tanto ten, son todas e non son ningunha. Que de cada unha desas Morganas e de tantas outras como poidades imaxinar hai parte da miña esencia, pero que eu son máis, moito máis do que é a súa suma, ou o seu conxunto. Eu son Morgana, e esta é a miña historia, contada por min mesma, coa miña voz. A única historia en que me vexo e en que me recoñezo, por máis que haxa quen lembre doutro modo os feitos...".\nBegoña Caamaño nunha viaxe a Cuba na década dos 90 | Fonte: culturagalega.org\nMorgana en Esmelle (Begoña Caamaño, 2012)\nBegoña Caamaño apuntaba coa palabra contra aquelas historias que sempre foran incuestionadas, aqueles mitos clásicos nos que as mulleres aparecían nun segundo plano, cedendo o protagonismo aos homes heroes. Ela reinterpretábaos coa súa óptica lilá. "E estas mulleres por que non falan?" - imaxinaba - "Gustaríame saber que están pensando". Así foi como Morgana, Circe ou Penélope, a través das súas dúas publicacións literarias - Morgana en Esmelle (2012) e Circe ou o pracer do azul (2009) - pasaron a facer o papel de protagonista da historia. Falaban, agora si, con voz propia.\nOS COMEZOS DA VIDA\nXa dende cativa Begoña Caamaño (Vigo, 1964 - Compostela, 2014) tiña a teima, quizais daquela máis inconsciente, de mudar os roles de xénero que a sociedade establecía. As nenas dos anos 60 e dos 70 xogaban coas bonecas ou ás casiñas, pero ela maquinaba outros xeitos de divertirse. "Espigadiña, co pelo loiro e revolto", a súa amiga Maika Aguado e mais ela artellaban unha morea de xogos dramáticos que consistían na representación de escenas de películas. "Case sempre pelexabamos porque as dúas queriamos interpretar os papeis de homes, os das mulleres parecíannos aburridos. Ao final as dúas queriamos ser Ben-Hur ou Tarzán", recorda Maika. "Son lembranzas inesquecibles aínda que pasaran case corenta anos".\nFantasiosa, activa, rebelde, inqueda, tenra, intensa e cunha forte personalidade. A suma, ou o conxunto, de todas estas súas cualidades facían de Begoña unha muller amada por quen tiña ao carón. Dicía ela que todas levabamos unha Morgana dentro...\n"...Nacín en Tintaxel, a data non importa, pois tampouco non importa a miña idade. O lugar si, o espazo que habitamos sempre nos marca de forma importante. Nacín en Tintaxel, cun pai e cunha nai amantes e que me amaban. O seu amor preservoume polo menos o comezo da miña vida de todo o amargor que me rodeaba. Eran tempos de guerra, mais iso tampouco ten excesiva relevancia. Sempre son tempos de guerra. Os meus, polo menos, foron sempre tempos de guerra".\nEla naceu no Barrio do Calvario, en Vigo. Segunda de catro irmáns, recibiu as súas primeiras clases de francés da man da escritora e referente do feminismo María Xosé Queizán. Naceu no Barrio do Calvario e dende alí comezou a súa andaina profesional, no 1986, na emisora Radio Noroeste. Ela estudara Maxisterio, pero devecía polo Xornalismo. Maika Aguado, que por daquela traballaba nesa mesma radio, recibiu a súa visita logo dun tempo afastadas. "Unha boa mañá Begoña entrou no locutorio e fundímonos nun abrazo largo. Comentoume que lle apaixoaba o mundo da radio, da comunicación, e que vía no xornalismo unha ferramenta para combater a inxustiza. Quedei abraiada. Dende aquel momento souben que viviría da palabra".\n"E así foi". Pasou logo por Radio Popular e pola delegación de Vigo da Radio Galega, e máis adiante, no ano 1992, comezou a traballar na sede central desta mesma emisora en Santiago de Compostela, onde foi redactora dos servizos informativos ata se incorporar no Diario Cultural. Nesta cidade, nestas rúas molladas que comeza a habitar Begoña, tece amizades para a vida enteira, entre elas, a escritora e política Goretti Sanmartín, a cantante Uxía ou a xornalista Ana Romaní. As noites composteláns e a radio foron os lugares nos que os afectos entre elas foron callando. Uxía non localiza na memoria ese primeiro encontro porque, botando unha ollada ao tempo pasado, di que Begoña sempre foi "habitual na vida". Ana Romaní lembra con saudade aqueles "debates apaixoados ao longo de horas e horas". Coincidían "nesa absoluta convicción e necesidade de procurar outras formas de vida e outro mundo".\n"Begoña é unha muller que non pasa inadvertida" - conta agora Goretti - "Era un luxo observar unha persoa tan deshinibida, con tanta enerxía e capacidade de intervención e rebeldía. Unha muller volcánica, conversadora apaixoada, lectora voraz". Sempre do lado das revolucións, levaba por bandeira todas as loitas xustas: o feminismo, os dereitos laborais, o nacionalismo, a lingua, o país... "A súa vida foi puro activismo". Das conversas coas amigas nacían mil proxectos, ata idearan crear un sindicato de mulleres.\nQue mundo desexaba Begoña? "Aquel sen explotación nin discriminacións, onde as mulleres fosen cidadás de primeira e os pobos tivesen o dereito de exercer a súa soberanía", solta Goretti con firmeza. Na procura desa realidade, o xornalismo abriuse paso coma cando lle abren as comportas ao mar. "Era unha muller rigorosa e esixente, desesperanzada porque esa honestidade profesionais chocaba coa realidade da profesión", recorda Romaní. O seu era un xornalismo comprometido e combatente. "Odiaba a manipulación e o conformismo". Goretti está segura de que hoxe sería unha gran "artivista" - mestura de artista e activista - de Defende a Galega.\nAmais de exercer no Diario Cultural [escóitaa aquí e mais aquí], tamén dirixiu e presentou os programas Andando a Terra, Club Cultura e Expreso de Media Noite. Festa da Palabra Silenciada, A Nosa Terra, Novas da Galiza, Tempos... foron tamén publicacións asiduas para ela. Begoña deu azos á Asociación de Mulleres Galegas na Comunicación (MUGACOM), foi membro do comité de empresa da Radio Galega, de Mulheres Nacionalistas Galegas (MNG) e da Marcha Mundial das Mulleres... Alí onde facía falta defender dereitos, estaba ela.\n"É o momento de non cambiar as regras, senón de xogo. É o momento de mudar o mundo, de cambios profundos e estruturais, pero tamén conceptuais; é o tempo do feminismo, é dicir, da xustiza, da igualdade, da liberdade, da dignidade, e tamén, por que non? Da felicidade".\nPresentación do libro Morgana en Esmelle\nMÚSICA NOS BEIZOS\n"Nos seus beizos, continuamente letras de música", lembra Goretti. Begoña sabía todas as letras, tiña unha cultura musical amplísima: o mesmo che saía cunha ranchera coma cunha copla, coma cunha cación cubana, ou cunha de Fuxan ou de Voces Ceives... Así a recorda Uxía, que conta que mesmo chegou a entablar amizade con Silvio Rodríguez. Liliana Felipe, co seu 'Las histéricas somos lo máximo', tamén casaba ben con aquela Begoña máis irónica. Era unha namorada de Rosalía de Castro, desa Rosalía verdadeira - a rebelde, a irreverente, a "pirata" - e cando Uxía musicou os poemas da poeta en Rosalía Pequeniña, foi Begoña quen escribiu o Limiar. Naquelas verbas, unha vez máis, botou a andar a imaxinación.\n“Rosalía pequeniña sería hoxe, como daquela, unha nena guerreira, gustaríalle o rock tocado con gaita e vestiría de punki. Porque as mulleres e as nenas de agora somos coma ela: (...) da tribo daquelas que non só cantas ás pombas e ás flores".\nLimiar de 'Rosalía pequeniña' por Begoña Caamaño\nA música, as súas viaxes a Cuba e aos países tropicais, o amor, a sororidade... envolvían as charlas das que Begoña formaba parte. "A maior das alegrías eran as xuntanzas, as festas, un bo viño e unha boa conversa. Bego espremeu a vida ao máximo, viviu cada hora coma se non fose haber outra", relata Goretti. Gustaríalle ter adurmiñado para sempre co Alalá das Mariñas soando de fondo e acompañada de todas as persoas ás que quería. Ese era o seu último desexo e así é como a quere recordar Uxía: "Na Illa de Arousa, ao carón do mar, celebrando a amizade". Na súa carta de despedida á cantante, "todo un manifesto de como pasar pola vida e de como afrontar a morte", Begoña recoñecía este seu último desexo e daba as grazas pola vida.\nEu levo xa tanto vivido, tanto aprendido, tanto amado e tanto amor recibido que non podo dicir que a miña morte sexa inxusta. Indesexada si, como todas... Que me encantaría vivir outros 47 anos, tamén. Sempre temos apego á vida, sobre todo porque sabemos que, pese aos seus mil amargores, a vida compensa".\nCarta de despedida de Begoña Caamaño a Uxía (2014)\nBEGOÑA PARA SEMPRE\n"Creo que nada lle gustaría máis que que as novas xeracións soubesen da súa existencia e seguisen as súas pegadas", recoñece Uxía. Por sorte para nós, Begoña teceu palabras en Morgana en Esmelle e Circe ou o pracer do azul que quedarán para a eternidade, sempre ao noso servizo. Son a vontade de acción dela, esa súa personalidade, levada á literatura. Goretti admira que con só dous libros, fora capaz de se converter en referente. Ana agradécelle que "contara a historia que non foi contada, procurando outro relato do mito ou da materia de Bretaña".\nMaika, pola súa banda, di que cando pensa en Begoña, non pensa na profesional de éxito, senón "naquela nena que xogaba a facer Tarzán con ela". De aquí en diante, a nós, o que nos resta, é lela e relela. Circe, Morgana e Penélope estannos esperando.\n1 xosé lois rúa\nmuller muller, amiga, creadora, profesional, solidaria, comprometida todos soñamos, máis dunha vez, coa sua amizade, cos seus poemas, e cos seus ollos (por qué non dicilo)\nMáis de 500 actos encherán a Rede Cultural da Deputación da Coruña ata final de ano\nQueres coñecer a historia de Galicia a través de novelas históricas?: escritores farán roteiros\nO Centro Dramático Galego inicia as audicións a 80 aspirantes para os seus dous novos espectáculos\nTodas as forzas políticas únense para esixir que a nova Lei do audiovisual non marxine o galego\nA película en galego 'Eles transportan a morte' recibe unha mención especial no Festival de San Sebastián


Abadín organiza obradoiros de igualdade para os pequenos - GALICIAXA\nAbadín organiza obradoiros de igualdade para os pequenos\nPor galiciaxa21 Outubro, 2020Febreiro 10th, 2021Sin comentarios\nO Concello de Abadín organiza unha actividade coeducativa co obxecto de erradicar os estereotipos e a violencia de xénero e de promover a igualdade e a resolución pacífica de conflictos. Realizarase un programa lúdico coeducativo que consta de catro obradoiros onde se traballa con cine, baile, teatro e radio promovendo a creatividade, a comunicación e a interpretación mediante o emprego das TIC´s e o aprendizaxe cooperativo.\nEsta actividade, enmarcada e cofinanciada polo Pacto de Estado contra a violencia de xénero, estará dirixida ao alumnado do Ceip Aquilino Iglesia Alvariño e realizarase do 26 de outubro ao 4 de novembro de 2020 no salón de actos municipal. Estará impartida por Pilar Porral, experta en igualdade.\nDurante a realización destas actividades cumpriranse coas medidas de prevención para evitar o contaxio do Covid-19.\nAbadínCeip Aquilino Iglesiaigualdadenenosobradoirosviolencia de xénero\nAbadínCastro de Rei TERRACHÁXA\nUsuarios do centro de día de Abadín visitan o Castro de Viladonga\nComezará este mes en Abadín o aglomerado de estradas\nO PSOE de Abadín denuncia carencias sanitarias no centro de sáude


Infórmase ós titulares de datos persoais que os datos que nos facilite, a través de calquera dos nosos medios de recollida de información, van ser introducidos indistintamente en tratamentos parcialmente automatizados, titularidade de/os seguinte/ s Responsable/ s: CONCELLO DE VILA DE CRUCES (P3605900D)\nO Responsable do Tratamento é plenamente consciente do uso e tratamento que se lle deben dar aos datos de carácter persoal, e en virtude da normativa legal existente respecto diso ten implantado un sistema para preservar a seguridade, integridade e confidencialidade dos datos de carácter persoal.\nDevanditos tratamentos teñen como finalidades: Xestión de contactos con clientes, realización de orzamentos e facturas de servizos / produtos; cumprimento de obrigacións contables e fiscais; xestión laboral e outras xestións cos traballadores, xestións comerciais por parte de CONCELLO DE VILA DE CRUCES, titular dos mesmos, e conservanse os prazos estipulados dependendo da lexislación que afecte á natureza de cada dato.\nSe a comunicación dos seus datos requirise do seu expreso consentimento, seralle debidamente solicitado. Pode exercitar os seus dereitos de acceso, rectificación, oposición, cancelación, limitación e/ou portabilidad, mediante escrito (acreditando a súa identidade) dirixido a: CONCELLO DE VILA DE CRUCES - Plaza Juan Carlos I, S/N, 36590 Villa de Cruces, Pontevedra.\nO sitio web WWW.VILADECRUCES.GAL pode utilizar cookies cando un USUARIO/A navega polos sitios e páxinas web do SITIO WEB. As cookies utilizadas por o sitio web asócianse unicamente cun USUARIO/A anónimo e o seu computador e non proporcionan por si o nome e apelidos do USUARIO. Grazas ás cookies, resulta posible recoñecer aos/as USUARIOS/USUARIAS rexistrados despois de que estes rexistráronse por primeira vez, sen que teñan que rexistrarse en cada visita para acceder ás áreas e servizos reservados exclusivamente a eles. As cookies utilizadas non poden ler datos do seu disco duro nin ler os arquivos cookie creados por outros provedores. Os datos identificativos da persoa USUARIA son cifrados para maior seguridade.\nO/a USUARIO/A ten a posibilidade de configurar o seu navegador para ser avisado en pantalla da recepción de cookies e para impedir a súa instalación no seu disco duro. Por favor, consulte as instrucións e manuais do seu navegador para ampliar esta información. Para utilizar o SITIO WEB, non resulta necesario que o/a USUARIO/A permita a instalación das cookies enviadas polo sitio web, sen prexuízo de que en tal caso será necesario que o Usuario/a se rexistre como usuario de cada un dos servizos cuxa prestación requira o previo rexistro.\nPáxina en construcción2


Panorama Galicia: furar no pasado para apontoar o futuro - Praza Pública\nPanorama Galicia: furar no pasado para apontoar o futuro\nImaxe de 'Querida Gina' Dominio Público Praza Pública\n“Non se pode correr na busca do pasado. Hai que ir na procura do futuro”. Son palabras de Serafín, un dos protagonistas de Querida Gina, a longametraxe documental de Susana Sotelo que proxectou Cineuropa na súa XXIX edición. A nosa relación co pasado alicerza en realidade non só este, senón boa parte dos filmes que puideron verse na sección Panorama Galicia do Cineuropa deste ano, que vén de rematar.\nEn Querida Gina, dous homes de perto de 80 anos, Juan e Serafín, emprenden unha viaxe ata Roma co seu amigo Tim, un mozo galés, para tentar coñecer a Gina Lollobrigida, a actriz da que quedaran prendados 50 anos atrás cando traballaran con ela, como extras, na película Salomón e a raíña de Saba. A saúde dos dous anciáns é delicada, e en especial a de Juan. Mais teno claro. Aquilo podería ser a súa última aventura. “Juan está a agardar unha operación que se adía para que el poida facer o que non puidera facer antes: soñar. Porque para a súa xeración unha cousa así era un auténtico luxo”, explica Sotelo.\nO soño sustenta, así, esta road movie, que é unha progresiva descuberta dos dous vellos, na súa xestión da ilusión e da incertidume. A proposta de realizar a viaxe parte de Tim, que nun momento do inicio do filme compáraos con Don Quijote e Sancho. E é unha boa metáfora, porque Juan e Serafín no se dan por vencidos. Malia os atrancos e a carencia absoluta de garantías de éxito. O soño abeira a loucura. “Salvando as distancias, é como a historia do Quijote na procura de Dulcinea. Mais, a medida que avanza a viaxe, a loucura vai perdendo protagonismo, porque a realidade vénselles enriba. Son eles os que teñen que conseguir encontrarse con ela. O noso equipo fixo un proceso de negociación paralela para tentar que ela os recibise. Pero iso eles non o sabían. Vivírono como unha busca real”, conta a directora.\n"Salvando as distancias, Querida Gina é como a historia do Quijote na procura de Dulcinea. Mais, a medida que avanza a viaxe, a loucura vai perdendo protagonismo, porque a realidade vénselles enriba"\nSerafín e Juan vanse revelando como son, nese proceso de busca, e tamén no conflito de Tim co primeiro deles. “A min fascíname a xente maior do campo. Esa xeración que está a desaparecer, que careceu de todo e que soubo quedar co imprescindible. O que eu quería era chegar a eles e mostralos. Non quería unha historia tráxica ou pesimista. O proxecto de atopar a Gina pareceume unha boa maneira de conseguir iso, de achegarme a eles como persoas. Tiña só un mes, o que durou a rodaxe, para conseguir que pasase, e non sabía se ía conseguilo”, salienta Sotelo. Mais si o logrou. E escolleu a Tim, ademais, pola súa sensibilidade coa xente maior. “Quería a alguén que o vivise todo con eles, de verdade”, indica Sotelo.\nTodo xurdira, tempo atrás, de encontros casuais. Alfonso Pato presentáralle a Susana a Juan en Cans. Faláralle da súa historia. El e outros homes traballaran na película de Gina pero non puideran nin achegarse a ela. Só vela. Juan, que lles presentou despois a Serafín, estivera xa ademais, na República Dominicana, onde tivera un problema e fora repatriado. Serafín era máis reservado e de carácter máis difícil. Ao principio do filme amósase máis reticente. E, se cadra, máis realista tamén que o seu compañeiro. Despois, todo vai encaixando. A súa inseguridade. O seu, ás veces, sentirse menos. O seu sentido práctico. A carauta que agocha as emocións.\n“Eu quería que se entendese mellor a Serafín ao avanzar a viaxe. É case de xustiza poética. É unha persoa única. Actúa como considera, sen responder a condicionantes sociais. Foi complicado, a verdade. Ademais, todo o proceso foi unha concentración forte de experiencias, de emocións”, asegura Sotelo. Nin Tim, nin Juan nin Serafín son, ademais, actores. Nin hai diálogos controlados como nun guión de cine. As cousas van sucedendo. “Eles non teñen que xustificarse por nada. Xa o viviron todo. O pasado brótalles no camiño, e tamén por iso imos descubrindo cousas deles. Vamos, ademais, por estradas secundarias. Que é onde están as mellores paisaxes. E onde xorden as mellores paisaxes humanas: non na rapidez da autoestrada”, sinala a directora. O equipo está, pero non se ve. “Está á marxe, porque eu quería que fose unha experiencia de verdade para os protagonistas e, claro, que non falasen para a cámara”, subliña.\n"Eles non teñen que xustificarse por nada. Xa o viviron todo. O pasado brótalles no camiño, e tamén por iso imos descubrindo cousas deles"\nA fortaleza a e dignidade da xente maior, así como o pasado que abrolla no presente, cimentan tamén Os días afogados, de César Souto e Luís Avilés, outro dos filmes que puido verse no Panorama Galicia de Cineuropa. O documental é a historia dunha loita. A de Aceredo e Buscalque, dúas aldeas que foron anegadas en 1991 pola construción do encoro de Lindoso, en Portugal. Os veciños e veciñas sabían que ía perder as súas casas. Pero pedían unha compensación xusta por elas. A empresa xogou a dividilos. Coa complicidade do Goberno.\nOs días afogados constrúe un relato que funde o pasado co presente. O pasado, a través de vídeos domésticos gravados, a partir dos 60, polos propios veciños. O presente, co rodado polo equipo do filme. “Non queriamos contar a historia a través da entrevista directa. O obxectivo era unificar o material que tiñamos, os vídeos domésticos, co que nós gravamos, para establecer unha liña de tempo argumental, un discurso, de xeito que chegue un momento en que o espectador non repare no formato: se son cortes dos vídeos antigos ou se é o que rodamos nós”, comenta Luís Avilés.\nDesta maneira, son os veciños, os protagonistas, os que contan a historia. Que é a dun xeito de vida que o encoro ameazaba. “Eles conviven co seu pobo afundido alí ao lado. Deambulan polo Aceredo novo, pero aínda se notan as miradas de tristeza. Foi moi duro para eles perder as casas onde naceran. O efecto foi devastador, e aínda está no ambiente. Non foi só unha destrución física. Foi a destrución dunha cultura. Unha forma de ver a vida. E esa é a traxedia. Agora hai un Aceredo novo, pero non ten nenos nin xente nova. Non hai ninguén que vaia manter a memoria do que fora”, explica Avilés.\n"Non foi só unha destrución física de dúas aldeas. Foi a destrución dunha cultura. E esa é a traxedia"\nPor iso, Os días afogados non é só a destrución de dúas aldeas. “Eu creo que o que mostra é o despoboamento do rural. Houbo dúas mortes. Unha, a do anegamento. Outra, a da ausencia de relevo xeracional. Por moito que haxa outra aldea construída ao lado da afogada”, sostén Avilés. O proxecto xurdira dunha reportaxe que a TVG lle encargara a César Souto. “A partir de aí comezou a documentarse e viu que había aquel material, aquelas gravacións, e que podía haber unha película. Como non quería darlle un enfoque informativo, xornalístico, chamoume a min para facer algo máis cinematográfico”, lembra.\nOs vídeos domésticos mostran, primeiro, un xeito de vida. De comunidade. Despois, avanza o conflito. “O problema é que lles querían pagar prezos ridículos. É un abuso de poder nese sentido. A empresa controlaba os tempos, a desesperación da xente. A quen facía máis ruído e mobilizaba máis aos outros, tentaban taparlle a boca pagándolle mellor. Enfrontáronos entre eles. E eu creo, ademais, que se ve claro no documental que as que realmente se enfrontaron, as que pelexaron, foron as mulleres. Elas berraban, protestaban…”, indica. Aínda hoxe, -asegura-, o tema crea incomodidade. Aínda que non é así cos veciños. “A súa loita queda reflectida, recollida no documental. A sensación que teñen é a de que se lembran deles, do que pasou. Entón, non cabe dúbida de que o noso traballo serviu para algo”, conclúe Avilés, que é tamén o director da curtametraxe presentada en Curtocircuíto Unary, interpretada por Antonio Durán Morris, sobre a soidade e o rexeitamento social que sofre unha persoa que acaba de saír de prisión.\nA relación co pasado e a sucesión das xeracións sustenta tamén, aínda que con outro enfoque, Verengo, de Víctor Hugo Seoane. Un mozo volve, despois de anos fóra, á casa dos avós. Atopa unhas cintas vellas, gravadas por seus pais. E inicia un proceso que abre, como Os días afogados, un diálogo entre gravacións vellas e novas. “Unha tía, Isabel Seoane, díxome que fixese un vídeo en Verengo, como un proxecto máis meu. Era a miña primeira incursión na realidade, porque sempre fixera ficción. Estiven meses collendo imaxes e fixen unha primeira montaxe. Despois, nun obradoiro do Play-Doc, comecei a mudar todo, a proposta de Marta Andreu. A primeira versión era un percorrido polos lugares. Marta díxome: ti o que queres é facer unha película sobre os avós, pero non te atreves. Despois, volvín gravar centrándome máis nos avós. Ademais, naceu o meu fillo, e iso axudou a que a película cobrase máis sentido: a idea dos ciclos”, sinala o autor.\n"Marta díxome: ti o que queres é facer unha película sobre os avós, pero non te atreves. Despois, volvín gravar centrándome máis nos avós"\nPorque Verengo non é unha reivindicación dun rural que morre, aínda que iso tamén se palpa. É máis ben o retrato dunha familia, nos distintos tempos. Os ciclos: as estacións, o traballo… e as xeracións que se suceden. “O lugar cambia pero ao mesmo tempo segue igual. O ciclo xeracional queda enmarcado no ciclo da natureza. As conversas revelan a intimidade, a interacción entre as persoas, cun substrato etnolóxico: o traballo, a matanza… As conversas retratan a xeración dos avós, coas súas distintas dimensións. Por exemplo, o xénero. Ela traballa dentro e el fóra. Ela era máis tímida coa cámara, pero ao final fala case máis… E todo sucede con calma. Pasa o tempo. E acabo falando da forma de vida dunha xeración”, indica.\n“Eu non quería un epitafio, unha elexía do que se extingue. O lugar segue, aínda que a forma de vida cambie. Nace o meu flllo e o ciclo, a familia, continúa. Pasa o tempo, e pasan moitas cousas. O imaxinario sobre a vida no rural é que é todo tranquilidade. Pero os avós non paran de facer cousas. Desde que acabamos a película seguiu o ciclo: venderon as vacas… O lugar en si tamén é transformado polo tempo. O plástico, por exemplo, invade o pobo. É o que me dicían no festival de Sevilla: o paso do tempo onde o tempo está parado. Parte renóvase e parte segue igual. Ademais, non é só o contexto galego. É o que pasa en todo o rural europeo. Por iso se sente idenficada xente doutos países que tivo a sorte, coma min, de ter aldea”, engade.\n"Eu non quería un epitafio, unha elexía do que se extingue. O lugar segue, aínda que a forma de vida cambie. Nace o meu flllo e o ciclo, a familia, continúa"\nVerengo está guiada, así, polo mesmo interese na forma de vida e no xeito de ver o mundo dos avós que Querida Gina. Polo mesmo respecto pola realidade. “As conversas non foron planificadas: xurdiron. Cando están de matanza e falando as mulleres de operacións, é porque xurdiu así. A nivel persoal foi brutal. Medrou a miña relación cos avós. Eu só me puxen en disposición de que eles me contaran. Só colocaba a cámara. Nunca lles dixen que fixesen nada”, matiza. Dalgunha maneira, este filme está conectado tamén coas sus obras anteriores. “En Na distancia o que se conta é a desorientación existencial de alguén que está lonxe da casa, e que ao final marcha porque entende que a cidade non é o seu lugar. En O Vaivén, unha persoa vagabundea sen atopar o seu lugar. Verengo é como atopar o lugar que estaba buscando. Na distancia era ficción, O Vaivén é máis performativo, e Verengo xa é a realidade en estado puro”, resume.\n'Eco', a voz refuxiada\nCineuropa proxectou tamén Eco, de Xacio Baño, que se mergulla tamén no pasado familiar, como Verengo. Mais desde outra perspectiva. "A Eco quitáronlle a voz, e condenárona a repetir o que dicían os demais. Anulada, decide refuxiarse nunha cova e afastarse do trato humano", salienta a sinopse do filme. Eco conta a historia da nai do actor Xosé Barato. A través das palabras dela. Dos seus diarios. "Son os pensamentos, as emocións dunha muller que era poética cando menos o pretendía", salientou Barato na presentación da película en Cineuropa.\nO proxecto xurdiu a iniciativa de Barato. "Xosé convidoume a gravar algo do proceso de desmantelamento do piso de renda antiga no que viviran os seus pais. Díxenlle que si porque somos amigos. A idea que levaba era facer algo sobre os recordos. Pero ao rematar o día Xosé ensinoume os cadernos que escribira a súa nai, que el xa lera. Neles podía haber unha historia que contar. Quedamos en que os liamos, e que decidiamos. O que eu tiña claro era que non quería que fose unha peza só miña, senón compartida. E así foi. Fomos lendo aqueles 30 anos de libretas. E claro que había unha historia que merecía ser contada", indicou Baño.\nMais a historia non era doada. Nos diarios abrollaba o conflito. A decepción. E a violencia. Eco trata todo, porén, coa delicadeza que caracteriza o traballo de Baño. "Eu sabía que só el podía facer o filme", dixo Barato en Cineuropa. "Eco é unha ninfa da mitoloxía grega. Queda sen voz e agóchase nunha cova. Había, así, un paralelismo. Unha muller que di por escrito o que non pode falar. E a nós era o que nos interesaba: o escrito. Non amosamos imaxes dela. Só a súa palabra. Tampouco queriamos contalo todo nós, senón que o espectador puxese da súa parte para entender a situación que viviu unha muller, que representa o que viviron moitas mulleres", sinala Baño.\nEco evita o dramatismo. Mais non agocha nada. "Queriamos facer unha historia que puidese ter unha lectura universal. Non queriamos centrarnos nun tema determinado, senón mostrar como viviu a súa vida, como se sentiu...", indica o director. Aínda que a auténtica protagonista é ela, a nai de Barato, son o seu fillo e a tamén actriz e compañeira deste, Rocío González, os que aparecen en cámara, lendo os diarios. "É a primeira vez que fago unha peza sen ser por necesidade miña, senón a petición doutra persoa. E foi moi reconfortante meter a historia da nai de Xosé no meu mundo, na miña linguaxe. Aínda que xa digo que a peza non é só miña. É de todos os que a fixemos. Eu imaxino, ademais, que para Xosé non foi nada fácil. Eu non tería o valor de facer o que el fixo, seguramente", pensa Baño.\nXosé Barato é tamén un dos protagonistas doutra curtametraxe que se proxectou o mesmo día en Cineuropa, A liña política, de Santos Díaz Antón. Nela, Juan -Xosé Barato- e María -María Vázquez- traspasan a liña que os separa -despois de teren sido parella- para ter un momento de sinceridade e apertura, por parte del, das súas emocións. Ela vive, ademais, un momento complicado pola enfermidade do pai, ao que nunca se sentira unida. As relacións familiares e de amistade -ademais de Xosé Barato e María Vázquez, actúan na curta Sonia Méndez, Alberto Rolán, Rosa Álvarez, Sara Loureiro, Alejandro Jiménez e Tamara Canosa- marcan toda a historia. Que tamén ten que ver coa relación cun pasado desde o que ollar o presente e o futuro.


Marea Pontevedra axudará a cambiar o “corazón de pedra” por un corazón xusto. – Pontevedra para todas\nMarea Pontevedra axudará a cambiar o “corazón de pedra” por un corazón xusto.\nPosted on 4 Xaneiro, 2017 4 Xaneiro, 2017 AuthormareapontevedraLeave a comment\nLuís Rei: Grazas a creación da Renda Social Municipal, Pontevedra deixará de ser a única capital de provincia presente nesta lista negra.\nO comezo de ano deixou un novo premio para o Concello de Pontevedra. Trátase do “corazón de pedra” que recoñece as institucións e persoas con maior insensibilidade social. O “galardón”, outorgado pola Asociación Estatal de Directores e Xerentes de Servizos Sociais, evidencia a necesidade dun xiro social das políticas da cidade do Lérez.\nO voceiro de Marea Pontevedra, Luís Rei, lamentou esta realidade aínda afirma non causarlle ningunha sorpresa: Pontevedra leva décadas esquecéndose das persoas e familias que peor o están pasando. Ao tradicional concepto de pobreza engádense agora as novas pobrezas, persoas que aínda tendo traballo atopan dificultades para cubrir as necesidades básicas do día a día.Non podemos deixar a ninguén atrás.\nMarea Pontevedra defendeu sempre a necesidade de dotar ao Concello de políticas sociais e, principalmente, dunha Renda Social Municipal, que despois dun intenso debate foron integradas no Orzamento Municipal para este 2017: Mentres padezamos unha situación que aboca a vivir na pobreza ou na exclusión o 23,91 por cento dos veciños, o Concello, como casa pública máis próxima, non pode mirar para outro lado, apuntou Rei.\nMarea Pontevedra agarda que medidas como a Renda Social Municipal, o estudo das potencialidades da economía social e o seu fomento melloren a calidade de vida dos veciños e veciñas de Pontevedra e permitan que o Concello desapareza desta nada prestixiosa lista, onde figura como a única capital de provincia coa pobre cifra de 34,82€ en gasto social por habitante.\nPor unha Pontevedra Xusta.\n← Previous Previous post: Nin Pontevedra, nin as políticas sociais nin a reversión da desigualdade estarán presentes nos orzamentos da Xunta para 2017\nNext → Next post: As mortes de dous “sen teito” evidencian un tráxico fracaso